
ДО 
ОБЩИНСКИ СЪВЕТ
БУРГАС

ДОКЛАДНА ЗАПИСКА

От ДИМИТЪР НИКОЛОВ, КМЕТ НА ОБЩИНА БУРГАС

Относно: Даване на съгласие за допълнение на Приложение №13.4 „Субсидиране на други дейности в спорта през 2024 г.“ и Приложение №13.5 „Спортен календар за 2024 г.“  
 

УВАЖАЕМИ ОБЩИНСКИ СЪВЕТНИЦИ, 

             Утвърждаването на спортна култура при децата от ранна детска възраст е важна предпоставка за подобряване качеството на живот на младите хора в Бургас. По този начин Община Бургас систематично полага усилия за изпълнение на Стратегически приоритети 3 и 4 на Програмата за демографско развитие на Община Бургас 2030.
Настоящата докладна записка е във връзка с постъпили в Община Бургас искания от сдружения с нестопанска цел – спортни клубове за подкрепа на спортни дейности и мероприятия. 
В Община Бургас е постъпило искане с вх.№78-00-502/26.11.2024 г. от председателя на УС на СФК „Свети Никола“ Бургас за предоставяне на финансово подпомагане за организиране и провеждане на спортно събитие от клуба за предстоящата Коледа. В искането е посочено, че за поредна година фенклуб „Перспектива“ към ФК „ЦСКА“ организира детски коледен турнир, планиран за 22 декември в зала „Никола Станчев“. В него ще вземат участие 8 отбора с около 90–100 деца от футболните школи на Бургас и региона. Спортното мероприятие е под мотото „Още от дете“ и се провежда по традиция от 2017 г. насам в партньорство с Община Бургас. 
           Предвид това е отправена молба клубът да бъде подпомогнат финансово със сумата от  1000 лв лв., като по повод отправеното искане се предлага допълнение на Приложение №13.5 „Спортен календар за 2024 г.“ към бюджета с финансово подпомагане на СФК „Свети Никола“ за организиране и провеждане на детски коледен турнир по футбол под мотото „Още от дете“ в размер на 1 000 лв., които да послужат за предметни награди, купи, медали, индивидуални статуетки и за осигуряване на медицинско лице на състезанието. Средствата ще бъдат осигурени за сметка на неусвоената сума от 4000 лв. на Приложение №13.4 „Субсидиране на други дейности в спорта през 2024 г.“ по т.13 „Финансово подпомагане за провеждане на Международен семинар по Джу Джицу“. 
От Спортен клуб по водна топка „Черноморец“ – Бургас е постъпило искане с вх.№78-00-532/05.12.2024 г. в Община Бургас относно предоставяне на финансова помощ, необходима за продължаване дейността и участието на клуба в държавния спортен календар.
В искането си от клуба се подчертава, че той е единствен в страната, който участва във всички възрастови групи при двата пола. През последния сезон се сблъскват с безпрецедентни финансови трудности, произтичащи от наложените от Българската федерация по водна топка (БФВТ) нови изисквания. Същите включват пълно покриване на разходите за спортни събития, разходи по картотекиране на състезатели и заявки за участие в държавните първенства, текущите разходи при провеждане на състезания като разходи за пътуване, за нощувки и изхранване, за консумативи и т.н. Имайки предвид посочената критична ситуация, е отправено горецитираното искане за подкрепа за продължаване дейността на клуба.
           След направен преглед на бюджета за спорт, се предлага на клуба да бъде предоставено финансиране в размер на 3 000 лв., осигурено за сметка на неусвоения остатък от 3 хил. лв. от Приложение №13.4 „Субсидиране на други дейности в спорта през 2024 г.“ по т.13 „Финансово подпомагане за провеждане на Международен семинар по Джу Джицу“. 

           Хандбален клуб „Фрегата Бургас“ е подал искане с вх. 78-00-442/24.09.2024 г. до Кмета на Община Бургас, с което заявява необходимостта си от финансова подкрепа от 40 000 лв., за да може да участва в есенния полусезон 2024/2025 година и да е конкурентен на фаворитите в лигата. Представителният отбор на клуба има огромни шансове да спечели шампионската титла и „Купа България“ и да постави ново начало на развитието си като клуб сред все по-голямата конкуренция в мъжкия хандбал.
В тази връзка с настоящата докладна записка се предлага да се предоставят половината от необходимите средства в размер на 20 000 лв., които да бъдат отпуснати от бюджета на Община Бургас. Финансирането ще бъде включено, като допълнение в бюджета за спорт по Приложение № 13.4 „Субсидиране на други дейности в спорта през 2024 г.“
През текущата състезателна година Волейболен клуб „Нефтохимик 2010“ показа високи резултати и добра селекция. Освен в държавното първенство клубът представлява града ни и страната и в европейския клубен турнир CEV, който се играе на разменно гостуване. Такива срещи са проведени през октомври и ноември с отбори на Гърция и Турция. Участието на тези мачове в други държави изискват непредвидени разходи, които затрудняват финансово клуба. Също и предвид ремонта на спортна зала „Младост“ тази година се налага отборът да тренира на свободен наем, непредвиден и извънреден като разход. В хода на тренировъчната и състезателната дейност, се извършват неотложни разходи, свързани с рехабилитация и лечение на спортистите, както и допълнителни разходи заради смяната на тренировъчната зала и мястото за домакински срещи.
Извършените извънредни разходи водят до сериозен недостиг на средства, който за месец декември възлиза на 120 000 лв. В тази връзка от клуба е подадено искане с вх.№78-00-468/04.11.2024 г. до Кмета на Община Бургас за финансова подкрепа за покриване на текущите разходи по издръжка на клуба до края на 2024 г.
По повод отправеното искане, се предлага допълнение на Приложение №13.4 „Субсидиране на други дейности в спорта през 2024 г.“ към бюджета с финансово подпомагане на Волейболен клуб „Нефтохимик 2010“ за дейността в размер на 20 000 лв., осигурени от бюджета на Община Бургас. 
Имайки предвид осигуряване на необходимия финансов ресурс в обществен интерес, моля на основание чл. 60, ал. 1 от Административнопроцесуалния кодекс, да се допусне предварително изпълнение на решението.
           Предвид гореизложеното и на основаниe чл. 21, ал. 1, т. 8, т. 23 и чл. 21, ал. 2 от Закона за местното самоуправление и местната администрация, предлагам Общински съвет – Бургас да вземе следното:
РЕШЕНИЕ:

I.  Изменя и допълва Приложение №13.5 към бюджета „Спортен календар за 2024 г.“, както следва: 
      - нова т.91 - финансово подпомагане на Сдружение Спортен и футболен клуб „Свети Никола“ за организиране и провеждане на детски коледен турнир по футбол под мотото „Още от дете“ – финансиране в размер на 1 000 лв. (хиляда) лева, осигурени за сметка на неусвоената сума на Приложение №13.4 „Субсидиране на други дейности в спорта през 2024 г.“ по т.13 „Финансово подпомагане за провеждане на Международен семинар по Джу Джицу“. 
  
II. Изменя и допълва Приложение №13.4 към бюджета „Субсидиране на други дейности в спорта през 2024 г.“, както следва: 
 - нова т.44 - финансово подпомагане на Сдружение Хандбален клуб „Фрегата Бургас“ за дейността на клуба – финансиране в размер на 20 000 лв. (двадесет хиляди) лева, осигурени чрез вътрешнокомпенсирани промени от бюджета на Община Бургас за 2024 г. 
 - нова т.45 - финансово подпомагане на Сдружение Волейболен клуб „Нефтохимик 2010“ за дейността на клуба – финансиране в размер на 20 000 лв. (двадесет хиляди) лева, осигурени чрез вътрешнокомпенсирани промени от бюджета на Община Бургас за 2024 г..
       - нова т.46 - финансово подпомагане на Сдружение Спортен клуб по водна топка „Черноморец“ за дейността на клуба – финансиране в размер на 3 000 лв. (три хиляди) лева, осигурени за сметка на неусвоената сума на Приложение №13.4 „Субсидиране на други дейности в спорта през 2024 г.“ по т.13 „Финансово подпомагане за провеждане на Международен семинар по Джу Джицу“. 

III. На основание чл. 60, ал. 1 от Административнопроцесуалния кодекс, допуска предварително изпълнение на решението.
  
Приложение:
Съгласно текста.

С уважение,

ДИМИТЪР НИКОЛОВ 
КМЕТ НА ОБЩИНА БУРГАС

